V Ý Z V A
na predloženie žiadostí o poskytnutie dotácie Ministerstva školstva, vedy, výskumu a športu Slovenskej republiky na zlepšenie a revitalizáciu materiálno-technického zabezpečenia základných škôl v súvislosti s kapacitnými obmedzeniami, prevenciou a odstránením dvojzmennej prevádzky v základných školách na rok 2019

Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že z rozpočtu kapitoly na rok 2019 vyčlenilo kapitálové finančné prostriedky na zlepšenie a revitalizáciu materiálno-technického zabezpečenia základných škôl v súvislosti s kapacitnými obmedzeniami, prevenciou a odstránením dvojzmennej prevádzky v základných školách na rok 2019.
1. Základný cieľ
Cieľom je rozšírenie a udržanie priestorových kapacít základných škôl, zlepšenie                    a revitalizácia ich materiálno-technického zabezpečenia v súvislosti s kapacitnými obmedzeniami, prevenciou a odstránením dvojzmennej prevádzky formou 
-	výstavby základnej školy (kontajnermi, modulmi),
-	prístavby,
-	nadstavby,
-	rekonštrukcie už existujúcich priestorov.
Z dotácie na projekt je možné hradiť aj náklady na projektovú dokumentáciu.
2. Okruh oprávnených žiadateľov
Oprávnenými žiadateľmi sú obce, ktoré:
a)	sú zriaďovateľmi základnej školy s dvojzmennou prevádzkou a budú ju mať aj od 
1. septembra 2019,
b)	sú zriaďovateľmi základnej školy, ktorá je na základe demografických údajov ohrozená dvojzmennosťou od 1. septembra 2019,
c)	pred vyhlásením výzvy počas uplynulých piatich rokov (v období od 1.1.2015) nedostali na objekt, ktorý je predmetom žiadosti pridelené finančné prostriedky na ten istý účel od ministerstva (vrátane havárií), ani od iného subjektu verejnej správy alebo nezískali finančnú podporu z programov ŠF a KF v programovom období 2007-2013, z programov EŠIF v programovom období 2014-2020, z finančného mechanizmu EHP, z Nórskeho finančného mechanizmu, z prostriedkov Európskej únie.  
Žiadosť predkladá oprávnený žiadateľ v štruktúre podľa vzoru zverejnenom na webovom sídle ministerstva (http://www.minedu.sk). 
Konečný termín na predloženie žiadostí podľa zverejnených požiadaviek je 08.07.2019 (rozhoduje dátum na pečiatke podateľne ministerstva).
3. Výberové kritériá a ich váha
Ministerstvo poskytne žiadateľovi dotácie na kapitálové výdavky na výstavbu základnej školy (kontajnermi, modulmi), prístavbu, nadstavbu, rekonštrukciu už existujúcich priestorov podľa týchto kritérií:
Kritérium
	Váha v bodoch
	
Počet žiakov školy v školskom roku 2019/2020, ktorí sa budú vzdelávať v  dvojzmennej prevádzke	40 bodov	
Počet žiakov školy v školskom roku 2018/2019, ktorí sú vzdelávaní v dvojzmennej prevádzke	 10 bodov	
Efektívnosť využitia pridelených finančných prostriedkov	40 bodov	
Výška spoluúčasti (najmenej 10% z poskytnutej dotácie)	10 bodov	
 
Dotáciu nemožno použiť na
a)	úhradu záväzkov z predchádzajúcich rozpočtových rokov,
b)	refundáciu výdavkov uhradených v predchádzajúcich rozpočtových rokoch,
c)	dary, občerstvenie, pohonné hmoty,
d)	na splácanie úverov, pôžičiek a úrokov z prijatých úverov a pôžičiek,
e)	na mzdy, platy, služobné príjmy a ostatné osobné vyrovnania; odmeny; poistné a príspevok do poisťovní; 
Dotáciu nemožno poskytnúť žiadateľovi, ak 
a)	nemá vysporiadané finančné vzťahy so štátnym rozpočtom, 
b)	v predchádzajúcich troch rokoch porušil zákaz nelegálnej práce a nelegálneho zamestnávania podľa osobitného predpisu (zákon č. 82/2005 Z. z. o nelegálnej práci   a nelegálnom zamestnávaní a o zmene a doplnení niektorých zákonov v znení neskorších predpisov),
c)	má evidované nedoplatky poistného na zdravotné poistenie, sociálne poistenie             a príspevkov na starobné dôchodkové sporenie,
d)	nespĺňa podmienky oprávneného žiadateľa v zmysle bodu 2.
4. Výška dotácie určenej na zverejnenú výzvu je
5 272 890 € na kapitálové výdavky; z toho:
•	472 890 € - finančné prostriedky je nevyhnutné použiť do 31. decembra 2020,
•	4 800 000 € - finančné prostriedky je možné použiť do 31. decembra 2021.

5. Výška dotácie pridelenej na jeden projekt 
Maximálna výška dotácie poskytnutej ministerstvom na jeden projekt je 200 000 € na kapitálové výdavky. Minimálna výška dotácie poskytnutej ministerstvom na jeden projekt je 10 000 € na kapitálové výdavky. Výberová komisia má právo výšku požadovanej dotácie upraviť vzhľadom na objem finančných prostriedkov vyčlenených na tento účel. Požadovanú finančnú čiastku uvedie žiadateľ v celých eurách (nie v centoch).

6. Výška spoluúčasti žiadateľa na uskutočňovanie aktivity
Výška spoluúčasti žiadateľa je najmenej 10% z výšky poskytnutej dotácie ministerstvom.
7. Predkladanie žiadostí a časový harmonogram vyhodnocovania žiadosti
Žiadateľ vyplní formuláre „Žiadosť“ a „Rozpis rozpočtu“. Žiadosť aj tabuľku „Rozpis rozpočtu“, (vypracovanej podľa priloženého stavebného položkovitého rozpočtu) vytlačí, podpíše a opečiatkuje (aj žiadosť, aj tabuľku) a spolu s prílohami doručí najneskôr        do 08.07.2019  na adresu:
      Ministerstvo  školstva
      vedy, výskumu  a športu SR 
sekcia regionálneho školstva
Stromová 1
813 30 Bratislava 
s označením na obálke: „Odstránenie dvojzmennosti – výzva na rok 2019“. 

Žiadosť spolu s tabuľkou „Rozpis rozpočtu“, vyplnenú v štruktúre podľa vzoru, je potrebné poslať aj elektronicky, vo formáte PDF, na adresu: dvezmeny2019@minedu.sk  
Formulár žiadosti a „Rozpis rozpočtu“ je k dispozícii na webovom sídle ministerstva,      v časti „Dotácie MŠVVaŠ SR v oblasti regionálneho školstva“ (http://www.minedu.sk).
Pri predložení žiadosti rozhoduje dátum na pečiatke v podateľni ministerstva. Žiadosti doručené pred zverejnením tejto výzvy ministerstvo nebude akceptovať. 
Komisia nebude posudzovať žiadosti
-	doručené po stanovenom termíne alebo
-	neobsahujúce všetky povinné údaje uvedené vo vzore žiadosti zverejnenej na webovom sídle ministerstva. 
Každý žiadateľ predkladá len jednu žiadosť. Žiadateľ, ktorý plánuje výstavbu (napr. kontajnermi, modulmi), prístavbu, nadstavbu alebo rekonštrukciu už existujúcich priestorov pri viacerých školách, uvedie podklady v žiadosti osobitne za každú školu. 
Výber žiadateľov, ktorým bude poskytnutá dotácia ministerstvom, vykoná komisia na výber, posúdenie a hodnotenie žiadostí o poskytnutie dotácie Ministerstva školstva, vedy, výskumu a športu Slovenskej republiky na zlepšenie a revitalizáciu materiálno-technického zabezpečenia základných škôl v súvislosti s kapacitnými obmedzeniami, prevenciou               a odstránením dvojzmennej prevádzky v základných školách na rok 2019 (ďalej len „komisia“). 
Komisiu vymenúva minister školstva, vedy, výskumu a športu Slovenskej republiky (ďalej len „minister“). Podrobnosti o úlohách, členstve a zložení komisie, zasadnutiach komisie         a hodnotení žiadostí o poskytnutie dotácie upravuje štatút komisie.
Na základe rozhodnutia o poskytnutí dotácie uzatvorí ministerstvo so žiadateľom, ktorému je schválená dotácia, písomnú zmluvu o poskytnutí dotácie. 
Poznámka: Kontaktné osoby a e-mail na konzultácie vo veci predkladania žiadostí: 
     Mgr. Miroslava Huttová DiS., +421 2 59374 276 (otázky na rozpočet a financie)
     Mgr. Ján Hanuška, +421 2 59374 438 (ostatné otázky)
     e-mail: dvezmeny2019@minedu.sk  

8. Požadované údaje a náležitosti žiadosti o poskytnutie dotácie 
Identifikačné údaje o žiadateľovi
1.	názov a právna forma žiadateľa,
2.	adresa sídla, 
3.	identifikačné číslo,
4.	daňové identifikačné číslo,
5.	meno, priezvisko a akademický titul štatutárneho orgánu.
Žiadosť ďalej obsahuje
1.	účel poskytnutia dotácie na projekt,
2.	charakteristika spôsobu realizácie stavby, na ktorú sa žiada dotácia,
3.	termín a miesto uskutočnenia projektu,
4.	časový harmonogram realizácie projektu,
5.	analýza finančného zabezpečenie realizácie projektu, neoddeliteľnou súčasťou finančného zabezpečenia realizácie projektu je príloha k žiadosti – Rozpis rozpočtu – finančná tabuľka s popisom k jednotlivým finančným položkám podľa Metodického usmernenia Ministerstva financií Slovenskej republiky č. MF/010175/2004-42 zo dňa 8. decembra 2004 v znení neskorších predpisov,
6.	prehlásenie, že žiadateľ pred vyhlásením výzvy počas uplynulých piatich rokov (v období od 1.1.2015) nedostal finančné prostriedky na ten istý účel od ministerstva (vrátane havárií), ani od iného subjektu verejnej správy, že nezískal finančnú podporu z programov ŠF a KF v programovom období 2007-2013, z programov EŠIF v programovom období 2014-2020, z finančného mechanizmu EHP, z Nórskeho finančného mechanizmu, z prostriedkov Európskej únie a nepožaduje dotáciu na ten istý účel  od iného subjektu verejnej správy,
7.	doklad o spoluúčasti na financovaní projektu,
8.	súhlas žiadateľa so zhromažďovaním, spracovaním a zverejňovaním poskytnutých údajov,
9.	povinné prílohy ku každej individuálnej žiadosti (body 1-11).
9. Posúdenie a vyhodnotenie žiadostí
Posúdenie a vyhodnotenie žiadostí o poskytnutie dotácie na projekt vykoná komisia. Na základe návrhu komisie o poskytnutí dotácie na projekt ministerstvo schváli žiadateľovi rozpočet.
V prípade, ak ministerstvo rozhodne o inej výške dotácie na projekt, ako bola požadovaná v žiadosti, žiadateľ podľa pokynov ministerstva prepracuje a predloží podrobný rozpočet na využitie dotácie v písomnej aj v elektronickej forme.
10. Spôsob odstraňovania formálnych nedostatkov žiadosti
Ak žiadateľ neuvedie vo svojej žiadosti požadované údaje alebo nepredloží požadované dokumenty v príslušnej forme, ministerstvo ho e-mailovou poštou vyzve na ich doplnenie. Lehota na odstránenie uvedených formálnych nedostatkov je 5 pracovných dní a začína plynúť odo dňa doručenia požiadavky ministerstva na doplnenie požadovaných údajov alebo predloženie chýbajúcich dokumentov žiadateľovi. 
Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.
11.  Podmienky na použitie a zúčtovanie dotácie
Podmienkou pre prijatie poskytnutej dotácie  je samostatné číslo bankového účtu (vo formáte IBAN) prijímateľa na vedenie prostriedkov poskytovaných zo štátneho rozpočtu. 
Termín zúčtovania poskytnutej dotácie na kapitálové výdavky zo sumy 472 890 € je do       31. decembra 2020. Žiadateľ, ktorý nedodrží termín zúčtovania dotácie a neuvedie priestory školy do prevádzky najneskôr do 31. decembra 2020, je povinný vrátiť dotáciu poskytnutú ministerstvom do 31. januára 2021.
Termín zúčtovania poskytnutej dotácie na kapitálové výdavky zo sumy 4 800 000 € je do    31. decembra 2021. Žiadateľ, ktorý nedodrží termín zúčtovania dotácie a neuvedie priestory školy do prevádzky najneskôr do 31. decembra 2021, je povinný vrátiť dotáciu poskytnutú ministerstvom do 31. januára 2022.
Žiadateľ, ktorému bude pridelená dotácia, nemôže žiadať ministerstvo v priebehu nasledujúcich piatich rokov pre tú istú školu ďalšie finančné prostriedky na ten istý účel.
Pri zúčtovaní je potrebné predložiť všetky účtovné doklady v zmysle schváleného rozpočtu. Presuny medzi jednotlivými položkami rozpočtu nie sú možné.
Ministerstvo do 30 dní od rozhodnutia o žiadostiach zverejní na svojom webovom sídle údaje podľa § 6c ods. 15 zákona č. 597/2003 Z. z. o financovaní základných škôl, stredných škôl     a školských zariadení.
Porušenie podmienok použitia poskytnutej dotácie bude kvalifikované ako porušenie rozpočtovej disciplíny a sankcionované podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
Ministerstvo má právo vykonať kontrolu použitia dotácie na projekt priamo na mieste. Kontrolu môžu vykonať členovia komisie alebo iné osoby na základe poverenia ministra školstva na podnet predsedu komisie.

Bratislava           2019

                                                                                    JUDr. Mgr. Martina Lubyová, PhD.
                                                                              ministerka školstva, vedy, výskumu a športu 
                                                                                           Slovenskej republiky